בס"ד חנוכה תשע"ט **דף מקורות לעיון ולהעמקה, הרב אודי שורץ**

חולין דף ט', עניינים שונים

**א. תחומי המומחיות של תלמיד חכם**

***א1. יסוד הדין***

1. **חולין, דף ט':** "ואמר רב יהודה אמר רב, תלמיד חכם צריך שילמוד ג' דברים: כתב, שחיטה, ומילה".
2. **מאירי, שם:** "ת"ח אף על פי שהוא יודע עיקרי הדברים ואין מטכסיס שלו להשתדל בענינים מלאכותיים יש דברים שראוי לו לאמן ידיו בהם והם הכתיבה להיות חתימת ידו נאה לדין או לעדות והשחיטה והמילה וקשר של תפילין וציצית וכן ראוי לו להרגיל עצמו לברכת חתנים שידע נסח שלהם על פה וירגיל עצמו בהם שידע לאמרן בעריבות שדברים אלו אדם רץ בהם לתלמיד חכם וכשאינו יודען הבריות מרננות אחריו".
3. **פירוש ריבב"ן (מן הראשונים, המאה הי"ג) שם :** "ומילה. נמי שיהא בקי ורגיל, לפי שיש לו להתעסק בצרכי צבור".
4. **מהרש"א, חידושי אגדות שם:** "דלענין שיהא הת"ח בקי בהלכות שחיטה לא אצטריך ליה לאשמועינן דודאי צריך הת"ח להיות בקי בכל דינים והלכות התורה כדאמרינן בעלמא ואפילו במסכת כלה, וכן כתב שילמוד דינים והלכות כתיבת התורה ותפילין ומזוזה בכלל לימוד כל התורה אלא שילמוד וירגיל עצמו לכתוב".

***א2. נושאים "שכיחים"***

1. **חולין, דף ט':** "ורב חנניא בר שלמיא משמיה דרב אמר: אף קשר של תפילין, וברכת חתנים, וציצית. ואידך? הני שכיחן".
2. **רא"ש שם, א' י"ב:** "פירש רש"י שכיחי שכל יום עושה אותן ומנעוריו בקי בהן. ולא נהירא דיותר שכיחי כתב ושחיטה. ורבינו תם מפרש שכיחי כדאמר (ב"מ דף כט ב) תפילין בי בר חבו מישכח שכיחי ואין צריך לידעם כי ימצא לקנות תפילין וציצית הרבה ושיודעים ברכת חתנים".
3. **חידושי הר"ן, שם: "**הנך שכיחן. פי' רש"י ז"ל תפילין וציצית וברכ' חתנים מצויין תדיר הלכך הכל בקיאין בהן ולפיכך אינו צריך שיהא בקי בהן. פי' לפירושו שאע"פ שכתב שחיטה ומילה מצויין תדיר באלו ממנין אנשים מיוחדים טבח ואומן וספר מתא ואין החכמים בקיאין בהם אבל אינך מצויות לחכמים ביותר".
4. **הקדמת רבי יצחק ברבי אבא, בעל ספר "העיטור", לחלק הראשון מספרו:** "ובהיותי בן שבע עשרה שנה חיברתי הלכות שחיטה וטריפות כמצות הרב אדוני אבי זצ"ל ... ואפרש כתב ומילה וברכת חתנים שירים שחסרו מהם והיה הספר אחד ומיוסד על דברי חז"ל: ת"ח צריך שילמוד שלשה דברים. כתב, שחיטה, ומילה. ויש אומרים אף קשר של תפילין. וברכת חתנים וציצית. ועליו יסדתי ששה שערים כנגד אלו ששה דברים הן והלכותיהן. ממה שהראוני מן השמים בהם".

***א3. כתב***

1. **רש"י חולין, שם:** "כתב - לכתוב שידע **(1)**לחתום שמו אילו ישב בדין או לעדות".
2. **מאירי שם:** "ויש מפרשי' בכתב שילמד **(2)**תקון השטרות הצריכות לבני אדם שהרבה יודעין את הדין שאינם בקיאים לעשות נוסח השטרות כראוי והלא גנאי הוא לו".
3. **ים של שלמה שם, א' ט"ו:** "ופשיטא שיכול לחתום, אלא שיכול לכתוב שו"ת ופסקי דין ואף אגרת שלומים **(3א')**בצחות לשון נאה לת"ח".
4. **רש"ש שם:** "ויל"פ ע"ד פרש"י שילמוד לאמן את ידיו לכתוב כתיבה נאה ומיושרת כאשר יצטרך לכתוב שו"ת ואגרות שלום וכיוצא. כי לענין חתימתו דשכיחא, יוכל לעשותה ע"י סימנא בעלמא ואפילו ע"י אות אחת משמו כדאשכחן (בגיטין לו). ואפשר ג"כ לומר דבכתב יכוון ג"כ על **(3ב')**טהרת הלשון שיהא מצורף ומזוקק ובסדור יפה. אבל לעד"נ דכוונתו על כתיבה תמה **(4)**דספר תורה תפילין ומזוזות וזיוניהן ותגיהן, דמצוה בו יותר מבשלוחו".

***א4. קשר תפילין***

1. **רמב"ם תפילין, ג' י"ג:** "ומכניס רצועה של ראש בתובר שלה, ומקיף במדת ראשו וקושר קשר מרובע כמין דל"ת, וקשר זה צריך כל תלמיד חכם ללמדו ואי אפשר להודיע צורתו בכתב אלא בראיית העין".
2. **ביאור "מעשה רוקח", שם:** "וקצת קשה דהתם איתא דבעי גם כן התלמיד חכם לידע כתיבה שחיטה ומילה ורבינו לא הזכיר זה לא בהלכות מילה ולא בהלכות שחיטה ומאי שנא שהזכירו גבי קשר של תפילין דוקא ואפשר דרבינו כתב זה משום שהוא דבר שאי אפשר להודיע צורתו בכתב אלא בראיית העין משא"כ מילה ושחיטה דכבר הדינים הם מבוארים ופשיטא שהת"ח ידע זה דאינו נקרא ת"ח אלא א"כ הוא בקי אפי' במסכת שמחות ואמרינן נמי איזהו ת"ח כל ששואלים אותו דבר הלכה בכל מקום ואומרה ומן הקריאה יודע גם כן העשיה שדבר קל הוא וכתב נמי הרי כתב רבינו שחייב כל אדם מישראל לכתוב ספר תורה לעצמו ולכך לא הזכירם כיון שהוא מבואר מתוך הכתובים".

**ב. בדיקת סימנים לאחר השחיטה**

***ב1. רמת החיוב לבדוק***

1. **חולין, דף ט':** "ואמר רב יהודה אמר שמואל: הטבח צריך שיבדוק בסימנים לאחר שחיטה ... לא בדק מאי? ר' אליעזר בן אנטיגנוס משום רבי אלעזר בר' ינאי אמר: טרפה ואסורה באכילה; במתניתא תנא: נבלה ומטמאה במשא".
2. **מאירי שם:** "הלכך אין לשוחט לסמוך בזה על בקיאותו ולומר שמאחר שהחזיר הסכין על כל הצדדין כבר נשחטו שהסימנים נשמטים הם אילך ואילך ולפעמים אדם סבור שנשחטו לא נשחטו ואין להתיר מן הספק עד שיבדוק וידע בבירור ואם לא בדק ואי אפשר לו עוד לבדוק כגון שנחתך הראש הרי היא טריפה ואסורה באכילה אלא שאין לה דין נבלה לטמא במשא אא"כ נתברר פסול בשחיטתה".
3. **תוספות שם:** "ואסורה באכילה - משום דרוב פעמים שוחט שפיר ושריא מדאורייתא לא החמירו לעשות נבלה".
4. **הנצי"ב ב"מרומי שדה", שם:** "ולמדו בזה מברייתא דתו"כ פ' קדושים, והבדלתם בין הבהמה הטהורה לטמאה בין רובו של סימן לבין חציו, והיינו בדיקה אם היה רוב או לא, ואם כן הוא מהתורה ... ולא כפירוש התוספות משום שהבדיקה מדרבנן".
5. **רמב"ם שחיטה, א' י"ב:** "כל השוחט צריך לבדוק הסימנין לאחר שחיטה, ואם לא בדק ונחתך הראש קודם שיבדק הרי זו נבלה ואפילו היה השוחט זריז ומהיר".
6. **כסף משנה שם:** "ורבינו פסק דנבלה ולחומרא ועוד דמסתבר טעמא דמתני' דבחזקת איסור קיימא והשתא מתה היא".
7. **שו"ת הרא"ש, כ' י"ד:** "עוד ילמדני אבי מורי ורבי. היכא דלא בדק הסימנין אחר השחיטה דאמרינן דהוי טרפה או נבלה ... הא קיי"ל רובא וחזקה רובא עדיף, ומוציאין הדבר מחזקתו ... והכא כיון דקיי"ל דרוב מצויין וכו' אין כאן ספק ריעותא, ואיני מבין החלוק?! וכתבו התוספות גבי טרפה ואסורה באכילה משום דרוב שוחטין שפיר ולא מיתסר מדאורייתא לא החמירו לעשותה נבלה, הרי דאזלינן בתר רוב במקצת!
8. תשובה: הא דקשיא לך אם לא בדק בסימנין אחר השחיטה אמאי לא אזלינן בתר רובא המצויין אצל שחיטה מומחין הן לאפוקי מחזקת איסור שאינה זבוחה, לא קשיא, דאמרינן רוב המצויין אצל שחיטה מומחין הם והם יודעין הלכות שחיטה ומומחין לשחיטה בלא פיסול ובודקין הסימנין אחר השחיטה, הא נמי מהלכות שחיטה היא. הילכך מצא תרנגולת שחוטה סמכינן ארוב מצויין אצל שחיטה מומחין הן ויפה שחט וגם בדק הסימנין וידע נמי ההלכות. אבל היכא דאיתיה קמן ואמר שלא בדק הסימנין הרי זה מודה שלא שחט כדין ולא יצאתה מחזקת אינה זבוחה".

***ב2. מה בודקים?***

1. **חידושי הרמב"ן חולין, שם:** "טבח שלא בדק בסימנין אחר שחיטה טריפה ... יש אומרים שצריך בדיקה לכל ספיקותיה ואפי' שמא נתעקרו הסימנין, ואין הדעת נותנת כן לפי שעל כרחך בחזקת חיה היתה עומדת ואין אנו צריכין אלא לידע במה נשחטה שמא לא נשחטו אלא מיעוט סימנין או שמא הגרים, אבל לעיקור אין חוששין. ומיהו לכתחלה שפיר דמי למיבדק בכולן".
2. **הגהת הרמ"א, יורה דעה כ"ה א':** "מיהו אין צריך לבדוק אחר שמוטה, דסמכינן ארובה כמו בשאר טריפות".
3. **ש"ך שם, ס"ק ב (וכעין זה בפרי חדש):** "ובספרי העליתי דלכתחלה יש לבדוק גם אחר שמוטה כדעת בעל הלכות גדולות, אלא דבדיעבד אם לא בדק מותר ודמי לריאה דשכיחא בה טרפות דצריך לבדקה לכתחלה ובדיעבד אם נאבדה בלא בדיקה כשר".

***ב3. המנהג למעשה, ושחיטת "פלייש"***

1. **מאירי חולין, דף ט':** "ומ"מ אלו שיודעים לאמן את ידיהם עד שהסימנין מתגלים להם בשעת שחיטה ורואין אותם בשעת שחיטה אין צריכים עוד לבדיקה אחרת".
2. **שו"ת הרא"ש, שם:** "ושוב מצאתי באבי העזרי שכתב ואם לא בדק אסורה באכילה, כיון שאינו יודע אם יפה שחט אם לאו כשאנו שואלין אותו אסורה. אבל אי ליתיה קמן כיון שלא ראינו ריעותא לא בשחיטה ולא בסכין סמכינן ארוב מצויין וכו' דמסתמא בדק הסימנין אחר השחיטה.
3. **שולחן ערוך ורמ"א, יורה דעה כ"ה א':** "השוחט צריך שיבדוק בסימנים אחר שחיטה אם נשחטו רובן, או שיראה בשעת שחיטה שהם שחוטין רובן; ואם לא ראה שרובן שחוטין, אסור. הגה: ונהגו לבדוק בדרך זה, שתוקף אגודל על שיפוי כובע ומתוך הדחק יפלטו הסימנים לחוץ, ואז יכול לראות אם נשחטו רובן, גם אם עביד שמוטה כי אם לא יכנסו הסימנים לפנים לאחר שהסיר אצבעו, הוה שמוטה וטריפה".
4. **ט"ז שם, ס"ק א':** בטור כתוב בזה אם רואה אותן שחוטין לפניו א"צ יותר רבים מקשים מהי תיתי לבדוק יותר ונראה דאשחיטת רובן קאמר דיכול לסמוך על ראייתו שהוא רוב וכן משמע ברמזים דקאי על שחיטת הרוב. ובמהרי"ל כתוב בשם רבו באמת להחמיר שראוי ונכון להעביר ידו תוך חתך שחיטת בהמה להרגיש עם המשמוש ששחט כראוי דבראייה אין לבדוק יפה דבית השחיטה מלא דם".
5. **שו"ת אגרות משה, יורה דעה ג' ב':** "בדבר אשר רוצים שתשתתף עם שו"ב אחד אשר כבר ראית בו הרבה עניני קלות וגם זלזול בעניני שחיטה, כמו שסמך על אומנתו ששוחט ב' הסימנים ומפני זה לא בדק אם נשחטו. ודאי אין כדאי כי הרי תצטרך לומר שכל מה ששחט הוא כשר וזה אי אפשר ... מ"מ מכיון שלא נזהר במזיד שלא לבדוק הסימנים שהוא דין מפורש בגמ' ובשולחן ערוך ובכל ספרי שחיטה אף בהקצורים ודאי יש לחשדו".
6. **הרב בנימין ברוך רושגולד, יו"ר ועד הכשרות "פלייש"[[1]](#footnote-1):** "כל זאת ועוד, השוחטים בדורינו התרגלו כולם כשתוקפים אגודל ויוצא הקנה אזי מיד משליכים את העוף למשפך בכדי להקל ע"ע מכובד העוף וע"מ לעבור לשחיטת העוף הבא וצע"ג אי שפיר עבדי בזה להסתפק רק בבדיקת סימן אחד בו בזמן שלדעת כל הפוסקים יש לבדוק שני הסימנים מחשש הגרמה כששוחטים סמוך לראש וכמו שאבאר באריכות בקונטרס זה דהווה חששא דאורייתא לדעת רוב הפוסקים. ואומנם, זכינו בדורנו לריבוי מבורך של ציבור היראים ההולך וגדל כ"י ואיתו גם גופי כשרות רבים – בדצי"ם שמוסרים נפשם גם בתחום השחיטה. שחיטות אלו הנהיגו ומנהיגים חומרות והידורים שונים אך חלקם לא נזכרו בפוסקים כאשר מדובר בעופות בריאים ללא מיעוט המצוי של ריעותות וחלקם שהם אולי בבחינת הידור, אך בגללם מחירי העופות לציבור היראים מרקיעים שחקים. וידוע מה שכתב הש"ך (סי ל"ט,ס"ק ד') וז"ל: "ולמה לו לבעל נפש להחמיר בדבר שפשוט היתרו בש"ס וכל הפוסקים, ראשונים ואחרונים" עכ"ל. בשחיטה שלנו הנהגנו שלפני כניסת העופות למכונת המריטה העמדנו שני משגיחים שבודקים פעם נוספת אחר השוחט כל עוף ועוף ע"י תקיפת אגודל לראות באם נשחט כהלכה. ואע"פ שכל שוחט תוקף אגודל כמפורש בגמ', מכל מקום לענ"ד יש במציאות של דורינו חיוב גמור ע"פ הלכה להעמיד בדיקה נוספת ע"ז יותר מכל שאר בדיקות. ואבאר עניין זה כאשר חנני ה' ברוב חסדיו ...

ולאור כל זאת אומר אני אחר חקירה ודרישה של שנים רבות, דנער הייתי וגם זקנתי והרבה ראיתי ואין בי הכח לפרט הכל מה שראו עיני. ולא דמי לשנים קדמוניות שהשוחט שחט רק כמה עשרות עופות והוא היה גם הבודק שעל כן נקרא שו"ב אף בעופות, ובדק הגפיים באם לא נשמטו וכן בדק הרגליים באם אין בוקא דאטמא דשף מדוכתיה ועשה תפיסה בעוף ואח"כ לקח הסכין ממקומו שעל השולחן ושחט העוף, ואף בתקופה יותר מאוחרת כשרבתה קצת השחיטה, היה מחזיק כבר הקתא של הסכין בפיו אבל עוד היה לוקח לבדו העוף מכלובו ובודק כנ"ל ושוחטו, כ"ז גרם לשוחט להיות מרוכז בשחיטה. משא"כ כיום מחמת ריבוי השחיטה והעבודה התעשייתית המוכרחת לספק כמויות גדולות ועצומות של עופות לציבור היראים ... נהפך השוחט לאוטומט מאחר דצרכי עמך ישראל גדלים והולכים והרבה מהשוחטים צריכים להשיא יוצ"ח ואין לאל ידם ורבים מהם מוכרחים לעסוק בעוד מלאכות, כמו"כ השיחה בשעת השחיטה ממש נעשה כהיתר, כך שאפילו מקבוצות של שוחטים יראים ממש ראינו מכשולות. ולכן בימינו, אע"פ ששחטו כהלכה, מ"מ עלינו לחוש שמחמת רגילותם, פעמים שלא ראו השוחטים בעיני שכלם הסימנים רק עיניהם היו מכוונות לכיוון הסימנים והיא אינה נחשבת לראיה כלל להוציא מחזקת איסור דהא חסר ב"עד שיוודע לך במה נשחטה" ובחזקת איסור עומדת, [ודו"ק, דאף אם ראו היטב, ראו את הקנה אם נשחט אך אין סיפק בידם לראות את הוושט אם נשחט כראוי או שהגרים ח"ו. ואף בדיקה זו היא מעיקר הדין בימינו ששוחטים סמוך לראש, אך אכמ"ל ... ולכן, בשחיטה שלנו הנהגנו שלפני כניסת העופות למכונת המריטה העמדנו שני משגיחים שבודקים פעם נוספת אחר השוחט כל עוף ועוף ע"י תקיפת אגודל לראות באם נשחט כהלכה. ואע"פ שכל שוחט תוקף אגודל כמפורש בגמ', מכל מקום לענ"ד יש כיום חיוב גמור ע"פ הלכה להעמיד משגיחים ע"ז יותר מכל שאר בדיקות שנעשים, מאחר דכל שוחט שוחט לכה"פ עשר עופות לדקה שהם כשלוש מאות עופות לחצי שעה וכך גם מקובל בכל הבד"צים וכמדומני שהוא מהמלאכות הקשים ביותר להיות מרוכזים במחשבה אחת כחצי שעה דהיינו לראות בכל עוף ועוף - 'הנה הסימנים שחוטים! הנה הסימנים שחוטים! וכו', דכל שוחט שקוע בבעיותיו וצרותיו, ועיני ראו עופות שנשחטו ואין בהם רוב, ועופות שבלעו הסימנים, הגרמות, עופות מתים וחיים שקפצו לתוך הליין המוליך את העופות השחוטים למריטה. ועיני ראו שוחטים ששחטו כמה וכמה עופות ופתאום ליבם נקפם ורדפו אחר הליין לראות הסימנים אע"פ שבשעת השחיטה תקפו אגודל מ"מ לא זכרו באם שמו לב וראו הסימנים ולפעמים מצאו גם נבילה ואע"פ שהיו השוחטים הנ"ל מומחים ויר"ש ... דבדורינו ראש האדם מפוזר ומפורד וגם העצבים רופפים דברגע אחד יודעים הנעשה בכל העולם ע"י כלי המשחית הקרוי רדיו, אינטרט, עיתונים, פקס, פלאפון וכו' והאיך יכול להיות לשוחט מנוחת הנפש ורוב ימיו הוא בהול על מטה לחמו ופעמים שעובד יום ולילה מבלי שיודעים ע"כ וד"ל. וכל התקופות הנ"ל ראיתי בעיני דהנני יושב בבית המטבחיים כבר ל"ה שנים וגם נולדתי בשחיטה מאחר ואבי הרה"ח ר' משה יצחק זללה"ה היה ראש השוחטים בת"א ושימש כשו"ב בוורשא קודם המלחמה כך שאני מכיר את נושא השחיטה משורשו ואף שעפר אני תחת כפות רגליהם של כל רבני הבד"צים למיניהם אך הפרקטיקה והשימוש שהיה לי בנושא השו"ב לא היה לאף אחד מהם.

וכדי לתת משנה תוקף לדברי הנ"ל, אעתיק מה שכתבתי לי מרן פוסק הדור הגר"ש וואזנר, וזו לשונו: "ראיתי דברי קונטרס הנ"ל להרב הגאון וכו' מוהר"ר ברוך ראשגולד שליט"א והם דברים אמיתים ונכונים – ואמר כהלכה – דלפי מצב העניינים במשחטות עלינו להעמיד השגחה מיוחדת על בדיקת העופות אם נשחטו כהלכה לאחר שחיטה ואשרי הנזהר".

**ג. חמירא סכנתא מאיסורא**

***ג1. ההגדרה ההלכתית***

1. **חולין, דף ט'-י':** א"ל רבא: מאי שנא ספק סכנתא לחומרא? ספק איסורא נמי לחומרא! א"ל אביי: ולא שאני בין איסורא לסכנתא? ... שמע מינה: חמירא סכנתא מאיסורא, שמע מינה".
2. **עבודה זרה, דף ל':** "יין מזוג אין בו משום גילוי ... אמרי: דמזיג איהו שתי, דמזיגי אחריני לא שתי. אמר רב אשי, ואיתימא רב משרשיא: פירוקא לסכנתא?!".
3. **הגהת הרמ"א, יורה דעה קט"ז ה':** "וכן יזהר מכל דברים המביאים לידי סכנה, כי סכנתא חמירא מאיסורא ויש לחוש יותר לספק סכנה מלספק איסור".
4. **חתם סופר חולין, דף ט':** "מי קמדמית איסורא לסכנתא. החילוק קל להבין באיסורא אפי' יזדמן לו ממיעוט טריפות אין לו עון אשר חטא דכתורה עשה לסמוך על הרוב ומי שהזהיר על הטריפה הוא התיר לסמוך על רובא משא"כ בסכנת נפשות אם יזדמן לו מהמיעוט ויסתכן א"א להשיב נפש ופשוט".
5. **שו"ת יביע אומר, יורה דעה א' ט':** "ובעיקר האי כללא דנקטינן דחמירא סכנתא מאיסורא, לכאורה היה מקום להעיר ממ"ש בספרי (פ' תצא), בפסוק לא יבא עמוני ומואבי בקהל ה', דגדול המחטיאו יותר מן ההורגו, וא"כ סכנת הנפש חמורה יותר מסכנת הגוף, ולמה החמירו יותר בסכנת הגוף, דלא מהני חזקה? ואפשר ליישב דבאיסורא יש ג"כ ס"ס להקל, שמא הדבר מותר, ואת"ל אסור, שמא יהיה נודע לו אח"ז וישוב בתשובה. משא"כ בסכנה הא מית ליה ... וצ"ל דגבי איסורא הפה שאסר הוא הפה שהתיר, במקום חזקת היתר, ואין כאן סכנת נפש כלל, וכן במקום שיש רוב להקל, גזרת הכתוב ללכת אחר הרוב, וכמ"ש בשטה מקובצת (ב"מ ו:), אבל בסכנה לא שייך לומר כן, שלפעמים המיעוט גובר על הרוב, ומש"ה לא אזלינן בה בתר חזקה ורובא וס"ס".

***ג2. פסק הרמב"ם לגבי דברים שיש בהם סכנה***

1. **רמב"ם רוצח ושמירת הנפש, י"א ד'-ה':** "וכן כל מכשול שיש בו סכנת נפשות מצות עשה להסירו ולהשמר ממנו ולהזהר בדבר יפה יפה שנ' +דברים ד' ט'+ השמר לך ושמור נפשך, ואם לא הסיר, והניח המכשולות המביאין לידי סכנה, ביטל מצות עשה ועבר על לא תשים דמים. הרבה דברים אסרו חכמים מפני שיש בהם סכנת נפשות וכל העובר עליהן ואמר הריני מסכן בעצמי ומה לאחרים עלי בכך או איני מקפיד על כך מכין אותו מכת מרדות".
2. **שו"ת יביע אומר, אורח חיים א' כ"ד:** "שהרי כתב הרמב"ם (פי"א מה' רוצח), הרבה דברים אסרו חכמים מפני שיש בהם סכנת נפשות וכו', והיינו ודאי דאורייתא, וכמ"ש הרמב"ם מקרא דכתיב רק השמר לך ושמור נפשך וכו'. ובכמה דוכתי אמרינן חמירא סכנתא מאיסורא, ואפ"ה נקט בלשונו אסרו חכמים, משום דלא מפורש בקרא כי אם על פי פירוש חז"ל וכו'. ע"ש. וכן ראיתי בשו"ת חקרי לב ח"א מיו"ד (סי' קמ) ד"ה אכן ראיתי, שכ', דהיינו טעמא דמספקא ליה למרן הב"י יו"ד (ס"ס קטז) בהא, משום שי"ל דמ"ש הרמב"ם אסרו חכמים משום שאינו מפורש בכתוב, וכעין מה שקורא הרמב"ם דברי סופרים למה שאינו מפורש. ושכן מוכח ממ"ש הרמב"ם בס' המצות (לאוין קעט) דהוי מה"ת, ע"ש".
3. **מנחת אשר – דברים, פרשת ואתחנן, שמירת הגוף והנפש:** הנראה עיקר בזה לענ"ד דאף דמה"ת חייב אדם לשמור עצמו מן הסכנה שנצטוינו על שמירת הנפש בכמה מקראות, מ"מ לא ברור מה גדר מצוה זו, ומה מדת הסכנה האסורה ... ומשו"כ קשה לומר על ענין מסוים שיש בו איסור דאורייתא משום הקושי להגדיר את דרגת הסכנה ומדת הצורך שבכל ענין וענין, אלא שבאו חכמים וקבעו על ענינים מסוימים שהם אסורים משום סכנה, וענינים אלה הם איסורי דרבנן שיש להם עיקר מה"ת, ומשו"כ לוקה עליהם מרדות דמ"מ איסורים דרבנן המה".
4. **שו"ת עשה לך רב, ב' א':** "ביחסי חשיבות מירבית לנושא העישון, הנני קובע לו מקום חשוב בראש הספר ... יצויין אמנם, שנמצא רב בודד אחד, שחלק בפומבי על מסקנותנו, ופסק לדעתו להתיר העישון מכח ההלכה, אף כי הודה בחומרת הסכנה לבריאות (?). לעומת זאת, מטר המכתבים שהגיעוני, אישר כי אכן דעת חכמי התורה (פרט לאלה המעשנים שגזרו על עצמם שתיקה), וכן אנשי מדע, ובעיקר רופאים, הסכימה עם דעתי. ידוע לי שבני ישיבות רבים ש"למדו" את הפסק דלהלן בעיון, באו למסקנא, שאכן אסור העישון מכח ההלכה, וקיימו בעצמם הלכה למעשה, וחדלו לעשן, ובמכתבים אישיים אף הודו לי ... ואדרבא, חמורים הם הדברים שנאסרו מכח סכנת בריאות, מאיסורים אחרים, שכן כל ספק באיסור נידון לקולא, ואילו ספק מסכנת בריאות נידון לחומרא, וכלשון רבותינו, "חמירא סכנתא מאיסורא" (חולין י' ב). זאת ועוד, מרן החיד"א (בברכ"י חלק אבן - העזר סימן י"ג אות י') העלה ספק שמא אף שמקובל בהלכה "דבר שאינו מצוי לא גזרו עליו חכמים", יתכן שבדבר שבסכנה גזרו אף שאינו מצוי (מסקנתו היא להשוותם לענין זה). ברור ביותר שהנזק הנגרם לבריאות מכל אותם דברים שנזכרו לעיל, הוא כאין וכאפס לעומת הנזק הנגרם לאדם מעישון סיגריות (וכל - שכן עישון סמים). וכבר הוכח במחקרים מדעיים, שבמחלת הסרטן, ובהתקפי לב, לוקים אחוז המעשנים יותר מאלה שאינם מעשנים. ופרט לכך, כל אדם המעשן חש ומרגיש בעצמו את זיהום ריאותיו בעקבות העישון. אין לי שום ספק שאם היה העישון נפוץ בימי רבותינו חכמי התלמוד, ואפילו בימי גדולי הפוסקים, והיו יודעים מתוך חקירות אנשי המדע על הסיכון הרב הכרוך בעישון, היו אוסרים אותו איסור מוחלט, מכח הדין וההלכה. ולכן ברור ופשוט לעניות דעתי שיש איסור בעישון, וחובת כל אדם הרוצה לשמור על בריאותו, כדי לעבוד את אלקיו בכל מלוא כחותיו, להמנע מעישון. ושומע לנו ישכון בטח".

***ג3. סכנה סגולית***

1. **שו"ת הרמב"ם, סימן רי"ח** (בעניין היחס בין "מתו אחיו מחמת מילה", ובין "אישה קטלנית")**:** "תמה אני תמיהה גדולה על תלמידי חכמים יקרים עסוקים בתורה תמיד, שיסתפקו עליהם מדרגות האיסורים עד זאת המידה ולא יבדילו בין האסור מן התורה למה שהוא אסור מדבריהם ולמה שהוא מגונה בלבד ואין איסור בו. והיותר תימה בשאלה הוא השוואתכם ספק נפשות הבא בידים, שדוחה מילה, לספק נפשות, שחוששים לו על דרך הניחוש והכישוף והדמיונות והדימויים, אשר במקצת הזמנים יקבלו פעולתם הגופות חלושי הבנין".
2. **שו"ת אמרי אש, יורה דעה ס':** "אודות אשר מעלתו נ"י בא בקושרים את בתו עם בחור מופלג אחד, והנה אחר כך נתן אל לבו כי הבחור שיחיה שמו יוסף יודא, ודעתו ולבו נוקף עליו מפני צוואת [רבי יהודה] החסיד ז"ל ... אך מה שכתב דחמירא סכנתא מאיסורא (חולין י' ע"א), אינו דומה ממש לכאן, דהיינו בדברים שהם סכנה בטבעם כגון ארס נחש, בזה אף דלענין איסור הקילו, בכיוצא בזה לענין סכנה אין לסמוך על הספק, אבל בזה שאין הסכנה בודאי בטבע כלל, רק לפי שצפה ברוח הקודש, אינו מוכרח לומר בזה חמירא סכנתא. ומכל מקום אין לנו ראיה על זה".

**ד. נושאים נוספים**

**א. אבדה הריאה.** לא התייחסנו כאן לשאלת **"אבדה הריאה".** מפורש בגמרא שאם אבדו לחלוטין בני מעיים, אין לחשוש לטריפה, ובהמה שנשחטה כדין עומדת בחזקת היתר. האם הוא הדין גם כאשר אבדה הריאה, או שמא בזה יש לחשוש יותר? הראשונים בסוגייתינו האריכו בכך הרבה, ואנו נשוב ונעסוק בכך בעז"ה כשנלמד את סוגיות טריפת הריאה.

**ב. כשרות החלב.** נושא חשוב נוסף שנידון בחידושי הרשב"א כאן, וכן בחידושי רע"א, הוא: אם אמנם ישנה חזקת איסור לכל בהמה בחייה, כיצד מותר לשתות את חלבה? שאלה זו זכתה לדיון הלכתי סוער בשנים האחרונות, ראה על כך בהרחבה בקובץ "בנתיב החלב" ד', המצוי במרשתת: <http://beinenu.com/sites/default/files/alonim/129_70_73.pdf>.

1. הבאתי באריכות את דברי הרב רושגולד, משום שלפנינו דוגמה מצויינת לנושא השנוי במחלוקת בין גופי הכשרות המהדורים, כאשר כל גוף כשרות סבור שנושא זה או אחר הינו "בנפשנו", ואילו הקפדות אחרות נחוצות פחות. [↑](#footnote-ref-1)